**Preken 24.1 2021**

En av menneskets sterkeste drivkrefter er behovet for mening. For oss som art holder det ikke at vi får nok næring og at vi får forplantet oss. Vi trenger mening i livene våre. Vi vil gjerne finne svar på de store spørsmålene: Hvorfor er vi her? Hvor kommer vi fra? Hvor skal vi hen? Og ikke minst: Hvorfor skjer det ulykker? Hvorfor rammes vi av sykdom og død?

Noen ganger kan dette behovet for mening føre til ganske rare idéer og teorier. Én av disse er at sykdom skulle være straff for synd. Denne idéen finner vi i dagens evangelietekst i Johannes 9. Jesus og disiplene får øye på en mann som er født blind, og så spør disiplene Jesus: *Hvem er det som har syndet, han selv eller hans foreldre, siden han ble født blind?*

For oss som lever i det 21. århundre så er dette en grotesk og absurd forestilling, men det er ikke vanskelig å se behovet for mening og sammenheng som ligger under: Man har prøvd å forklare hvorfor sykdom og ulykker skjer når Gud er god, og så har man kommet fram til et slags system der menneskets skjebne ligger i menneskets egne hender: Budskapet på Jesu tid var at hvis man lever rett så går det bra. Det er de ugudelige som rammes av sykdom og ulykker.

Denne besnærende tanken finner vi mange steder i Bibelen. I Salomos ordspråk 12, 21 står det f.eks.: *Den rettferdige skal ikke rammes av noe ondt, de urettferdige får ulykke i fullt mål.* Elifas i Jobs bok er helt enig og mener at empirien gir full støtte i dette spørsmålet. I Job 4,7 står det: *Tenk etter! Når mistet en skyldfri livet, hvor gikk rettskafne folk til grunne?*

Men hvis vi tar Elifas på ordet og tenker etter, så skjønner vi jo straks at både Salomo og Elifas tar fullstendig feil. Vi vet av erfaring at verden ikke er rettferdig. Ulykker, ondskap og død rammer blindt. Ja, historien er full av eksempler på hvordan det går bra med tyrannene og de som tråkker på og utbytter andre, og tilsvarende ofte kan vi lese om skyldfrie som har mistet livet og rettskafne folk som har gått til grunne. I det siste har jeg lest en bok av Harold Kushner som heter *When bad things happen to good people.* Den boktittelen sier egentlig det meste om hvor irrasjonell idéen om sykdom som straff for synd er. Det er ikke slik verden er.

Så hvorfor bruke tid på å diskutere denne idéen, kan man spørre? Fordi jeg mistenker at den ikke er helt død. Selv i vår opplyste tid der vitenskapen og fornuften rår så finnes den og jeg tror den kan snike seg inn hos de fleste av oss. Vi bruker kanskje ikke ordet synd lenger, men bytter det ut med skyld. Hvor mange har vel ikke spurt: *Hvorfor rammer dette meg? Hva galt har jeg gjort?* Eller vi kan si til oss selv: *Hvis jeg bare hadde trent mer, spist sunnere, vært snillere…så hadde ikke dette skjedd.* Akkurat som idéen om sykdom som straff for synd, så forutsetter disse utsagnene at vi på en måte har vår skjebne i våre egne hender. Hvis vi rammes av sykdom eller ulykker så er det kanskje vår egen skyld?

Hvordan kan vi fortsette å tenke slik flere hundre år etter opplysningstiden? Har vi ikke lært noe? Jo, vi har lært masse. Men selv om medisinen og vitenskapen har hatt en rivende utvikling, så er vel menneskesinnet og behovet for å skape mening sånn ganske konstant skulle jeg tro. Jeg tror det er der det ligger.

Mitt poeng er ikke at vi er uten skyld i alt det som rammer oss – det er noen valg vi gjør som er mindre kloke enn andre, det er klart. Men jeg mistenker at det også er mye falsk skam- og skyldfølelse der ute. Vi må slutte med å ta på oss skylden for sykdom og ulykker som er fullstendig utenfor vår kontroll. For det gagner ingen og aller minst oss selv. I stedet må vi forsone oss med at verden kan være et ganske kaldt sted der det ikke er noen rettferdig fordeling av gleder og sorger. Det går ikke opp dette systemet. Dette visste mannen som var født blind, og dette understreker Jesus når han avveier spørsmålet som disiplene stiller og sier: *Verken han eller hans foreldre har syndet*. Men Jesus stopper ikke der. Han føyer til en setning til, en setning som forteller oss at vi ikke står alene i denne tidvis kalde og nådeløse verden. Jesus sier: *Men nå kan Guds gjerninger bli åpenbart på ham.* Når Jesus helbreder den blinde mannen og gir ham synet igjen så er budskapet at Gud er livets Gud. Gud er ikke en gud som sender sykdom som straff for synd. Gud er den som helbreder, den som reiser opp, den som gir nytt liv, den som er i kamp mot alt det som bryter ned og ødelegger. Gud er livskreftene i kamp mot destruksjonen. Denne troen tar ikke bort alt det som er vondt, men den kan kanskje være med å gi mening i møte med alt det meningsløse som vi rammes av. Det kjenner jeg på.

Ære være Faderen og Sønnen og Den Hellige Ånd, som var, er og blir én sann Gud fra evighet og til evighet. Amen.